b'\n_START_ARTICLE_\nPretorska prefektura Italija\n_START_SECTION_\nZgodovina\n_START_PARAGRAPH_\nRimske prefekture so bile ustanovljene po delitvi Rimskega cesarstva po smrti Konstantina Velikega leta 337. Na za\xc4\x8detku je bilo cesarstvo razdeljeno na pet diocez: Italijo, Afriko, Panonijo, Dakijo in Makedonijo. Slednji sta bili leta 327 zdru\xc5\xbeeni v diocezo Mezijo. Dioceza Italija je bila kasneje razdeljena na diocezi Italia suburbicaria (dobesedno predmestna Italija), ki je obsegala okolico Rima, in Italia annoraria (dobesedno tista, ki oskrbuje Italijo), ki je obsegala severno Italijo in Retijo._NEWLINE_Leta 356 je bila ustanovljena prefektura Ilirik, ki je zajemala dioceze Panonija, Dakija in Makedonija. Novo prefekturo je cesar Julijan (vladal 360-365) leta 361 razpustil, vendar jo je cesar Gracijan (vladal 367-383) leta 375 ponovno ustanovil. Za njeno ozemlje sta se potegovali obe polovici cesarstva, dokler se ni dioceza Panonija po kon\xc4\x8dni delitvi cesarstva leta 395 odcepila od Ilirika. Ilirik se je kot posebna dioceza vklju\xc4\x8dil v prefekturo Italija in se pridru\xc5\xbeil Zahodnemu rimskemu cesarstvu._NEWLINE_Po propadu Zahodnega rimskega cesarstva leta 476 je germansko Italsko kraljestvo, kateremu sta vladala Odoaker in za njim Teodorik Veliki, ohranilo rimske upravne mehanizme, \xc4\x8deprav je bilo uradno podlo\xc5\xbeno cesarju Vzhodnega rimskega cesarstva v Konstantinoplu. Prefektura Italija je torej pre\xc5\xbeivela in se po Justinijanovih gotskih vojnah (377-382) ponovno vrnila v rimske roke. Po invaziji Langobardov leta 568 se je rimska oblast razdrobila na majhna, med seboj nepovezana ozemlja. Prefektura je svoje mesto prepustila Ravenskemu eksarhatu, ki ga je ustanovil bizantinski cesar Mavricij (vladal 582-602)._NEWLINE_Prefekti so se dokazano obdr\xc5\xbeali najmanj do leta 639. Ohranilo se je tudi nekaj pe\xc4\x8datnikov iz poznega 7. stoletja z napisom eparhos, ki je gr\xc5\xa1ki ekvivalent prefekta. Zgodovinarji menijo, da so napisi napa\xc4\x8dni in bi se morali glasiti exarchos (eksarh).'